Nevada, L-Istati Uniti – JITLOB IL-VOT TA' MIN WASAL FL-AĦĦAR Il-Kandidat Repubblikan għall-elezzjoni Presidenzjali Amerikana Donald Trump, ħeġġeġ lill-morda li t-tobba tagħhom qalulhom li ma fadlilhomx wisq ħajja, biex jissaportu ħalli jkunu jistgħu jivvutaw. F'Nevada, Trump qal: "Ma jinteressanix kemm inti marid. Ma jinteressanix li għadek ġej mingħand it-tabib u tak l-agħar tbassir, jigifieri li wasal it-tmiem. Ma jimpurtax. Issaporti sat-8 ta' Novembru. Oħroġ u vvota." Fir-rally, in-nominat Repubblikan magħruf għad-diskorsi kontroversjali tiegħu, l-ewwel qal li kien qed jiċċajta, umbagħad qal li ma kienx. L-Istati Uniti – NOMINAT IS-SUĊĊESSUR TA' BAN KI-MOON L-ex Prim Ministru Portugiż Antonio Guterres, li nhar il-Ħamis kien nominat biex ikun is-Segretarju Ġenerali tan-Nazzjonijiet Magħquda, qal li għandu sfidi kbar quddiemu u jittama li jara għaqda u kunsens tul il-mandat tiegħu. Guterres ġie approvat b'saħħa mill-Kunsill tas-Sigurtà, u d-deċiżjoni issa tmur għand l-Assemblea Ġenerali l-ġimgħa d-dieħla. It-tieni mandat ta' Ban Ki-moon jintemm fl-aħħar ta' Diċembru, fejn mistennija jibdew il-ħames snin ta' Guterres. Fl-Assemblea Ġenerali, Guterres diġà kiseb riżultati tajbin ferm fis-sessjonijiet ta' mistoqsija-tweġiba għall-kandidati. Dan għad-diżappunt ta' dawk li ttamaw li xtaqu mara jew xi ħadd mill-Lvant tal-Ewropa f'dan l-irwol. Il-Haiti – L-URAGAN MATTHEW JĦALLI 900 RUĦ MEJTA L-Uragan Matthew ħalla 900 ruħ mejta u eluf bla saqaf fil-Haiti. L-Uragan, li sa ftit ilu kien qed jolqot iż-żoni ta' Florida u l-Georgia, hu meqjus bħala l-akbar maltempata li laqtet dan ir-reġjun f'dawn l-aħħar għaxar snin. Il-President Amerikan Barack Obama ħeġġeġ lin-nies biex jevakwaw l-akkwati u jimxu lejn artijiet aktar fil-għoli. Il-Gvern Amerikan qed jibgħat vapuri bi provvisti ta' mediċini u ikel tat-trabi fost l-oħrajn. Madankollu l-membri tas-salvataġġ qed isibuha ferm diffiċli biex iwasslu l-għajnuna umanitarja lill-poplu milqut minħabba li t-toroq huma kollha mgħarrqa. Din il-maltempata ta' kategorija 3 qed tiġġenera rwiefen qawwija tant li laħqu 190 kilometru fis-siegħa. L-Uragan Matthew, fl-aħħar jiem, ħalla wkoll impatt konsiderevoli f'Kuba u l-Bahamas. Norveġja – JINGĦATA L-PREMJU NOBEL GĦALL-PAĊI Il-President Kolombjan Juan Manuel Santos ingħata dan il-Premju għall-impenn tiegħu biex tintemm il-gwerra ċivili f'pajjiżu, li ilha għaddejja iktar minn ħamsin sena. L-aħbar waslet inqas minn ġimgħa wara li l-elettorat Kolombjan ta daqqa ta' ħarta lill-proċess ta' paċi. Il-kumitat tal-Premju Nobel innota li l-Premju "jista' jitqies anki bħala tribut lill-poplu Kolombjan, li minkejja t-tbatija u l-abbuż, ma qatax qalbu għal paċi ġusta, u għal dawk kollha li taw kontribut fil-proċess ta' paċi." Il-Gvern Kolombjan u r-ribelli tal-FARC qattgħu snin jinnegozjaw ftehim ta' paċi, fi gwerra li fiha mietu mat-22,000 persuna, u miljuni kellhom jitilqu minn djarhom. L-Afrika t'Isfel – TUTU JIXTIEQ L-EWTANASJA L-Arċisqof tal-Afrika t'isfel Desmond Tutu stqarr li jixtieq jgħaddi għall-ħajja ta' dejjem u jingħata d-dritt tal-ewtanasja. Ir-rebbieħ tal-Premju Nobel għall-Paċi, qal dan f'kummenti lill-ġurnal 'Washington Post'. Tutu kien diversi drabi f'ċentru ta' kontroversja, speċjalment fl-2014 meta kien qal li hu favur l-ewtanasja. Tutu, l-ewwel Arċisqof ta' kulur iswed ta' Cape Town, iddaħħal l-isptar ix-xahar li għadda u ġie operat minħabba xi infezzjonijiet. Tutu staqsa "Għaliex bniedem ma jistax jagħmel dak li jrid b'ħajtu? Għal dawk li qed ibatu, għandhom id-dritt li tiġi offruta din l-għażla biex tintemm kull tip ta' tbatija". Il-Knisja Anglikana, li Tutu huwa parti minnha, hija kontra d-dritt tal-ewtanasja u din mhijiex l-ewwel darba li l-Arċisqof Tutu ħareġ qatta bla ħabel kontra l-Knisja. Il-Mauritius – INSTABU L-FDALIJIET TAL-AJRUPLAN MH370 L-Awtoritajiet Awstraljani kkonfermaw li l-fdalijiet li nstabu fil-Mauritius huma tal-ajruplan MH370. Però dan, sostnew, ma jixħet l-ebda dawl fuq il-post fejn jinsab l-ajruplan li għeb. Il-Boeing 777 kien għosfor fi triqtu minn Kuala Lumpur lejnBeijing fit-8 ta' Maru 2014. Fuqu kien hemm 239 persuna, bejn passiġġieri u ekwipaġġ. S'issa però l-investigaturi ma sabu l-ebda traċċa tal-ajruplan 'il barra mill-Kosta Awstraljana u fin-Nofsinhar tal-Ocean Indjan, fejn jaħsbu li l-ajruplan waqa'. Il-fdalijiet li nstabu fil-Mauritius huma t-tielet sejba ta' fdalijiet ikkonfermati li huma mill-MH370. L-investigaturi s'issa fittxew f'zona ta' 110,000 kilometru kwadru, imma mingħajr suċċess.